Thomas Willis
Thomas Willis, 1621-1675, engelsk læge og anatom, som bl.a. er kendt for sit værk om hjernens anatomi (Cerebri Anatome, 1664). Han har derved lagt navn til den indre pulsårecirkel dannet ved forening af carotisarterierne og basilarisarterien på hjernens underside, circulus arteriosus Willisii, hvorfra hjernen får sin blodforsyning. 
Thomas Willis var professor i naturfilosofi ved universitetet i Oxford 1660-75 og praktiserede fra 1666 i London, hvor han var livlæge for Jakob 2. 
Thomas Willis genopdagede antikkens glemte iagttagelse af urinens søde smag ved sukkersyge (diabetes mellitus), der indtil da var kendt som diabetes, og tilføjede diagnosebetegnelsen mellitus; desuden beskrev han i 1672 som den første sygdommen myastenia gravis.